b'\n_START_ARTICLE_\nMarijana Kralj\n_START_PARAGRAPH_\nMarijana Kralj (1895. \xe2\x88\x92 1987.) je bila hrvatska prosvjetna djelatnica, aktivna kulturno-povijesna djelatnica, spisateljica i prevoditeljica. Djelovala je u \xc5\xbeenskoj sekciji Katoli\xc4\x8dkog seniorata.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je u obitelji sa sedmero djece. Otac joj je bio slu\xc5\xbebenik oru\xc5\xbeni\xc4\x8dke postaje u Zagrebu. Bra\xc4\x87a i sestre su po\xc5\xa1le putem prosvjete i/ili studiranja, a istakli su joj se brat Zvonimir, doktor prava i na\xc4\x8delnik ministarstva financija, te sestra Bo\xc5\xbeena hrvatska gimnazijska profesorica, novinarka i urednica u nekoliko tuzemnih \xc4\x8dasopisa (Lu\xc4\x8d i dr.) u razdoblju izme\xc4\x91u dvaju svjetskih ratova. Obitelj je bila jako povezana sa isusovcima, a otac joj je bio \xc4\x8dlan Marijine kongregacije za gospodu. _NEWLINE_Studirala je slavistiku i germanistiku na Filozofskim fakultetima u Zagrebu i Beogradu. U Zagrebu je doktorirala 1923. godine. Radila je kao profesorica u Zagrebu na Drugoj realnoj gimnaziji. Sura\xc4\x91ivala je za razne listove, za koje je pisala tekstove i prevodila: \xc5\xbdensku misao, \xc4\x8dasopis Hrvatske katoli\xc4\x8dke \xc5\xbeenske sveze, Lu\xc4\x8d, list hrvatskog katoli\xc4\x8dkog \xc4\x91a\xc5\xa1tva, Vjeru i dom, Obitelj, \xc5\xbdenski pokret i ine. Predavala je o psiholo\xc5\xa1kim i pedago\xc5\xa1kim temama u raznim kulturnim dru\xc5\xa1tvima._NEWLINE_Jedan od poznatijih autora i djela koje je Marijana Kralj prevela jest povijesno-ratni roman poljskog knji\xc5\xbeevnika, nobelovca Henryka Sienkiewicza Ognjem i ma\xc4\x8dem: roman iz sedamnaestoga stolje\xc4\x87a (Ogniem i mieczem). Prijevod je objavljen vjerojatno 1928. godine, u nakladi Hrvatskog knji\xc5\xbeevnog dru\xc5\xa1tva sv. Jeronima, dio niza Knji\xc5\xbenica dobrih romana, kolo 5. te povijesni roman istog auktora Potop, objavljen 1941.-1942. u nakladi istog nakladnika, dio niza Knji\xc5\xbenica dobrih romana, kolo 24. (iza\xc5\xa1ao u dva izdanja 1941.-1942.), a jo\xc5\xa1 1916. prevela je Sienkiewiczevo djelo Za kruhom (Za chlebem), objavljeno u nakladi Knji\xc5\xbeara novine M. Kelovi\xc4\x87, a prevela je pod pseudonimom M. Pavlin. Drugi poznati auktor kojeg je prevela na hrvatski jest ameri\xc4\x8dki knji\xc5\xbeevnik Mark Twain, kojem je prevela na hrvatski jezik djelo Pustolovine Toma Sawyera. Prijevod se je zvao Pustolovine malog Tome, a objavljen je u nakladi Hrvatskog knji\xc5\xbeevnog dru\xc5\xa1tva sv. Jeronima, dio niza Knji\xc5\xbenica dobrih romana, kolo 3.'